KOMISIJOS REGLAMENTAS (EB) Nr. 1156/2009
2009 m. lapkričio 27 d.
kuriuo iš dalies keičiamos Reglamento (EB) Nr. 1266/2007 nuostatos dėl sąlygų, kuriomis galima taikyti Tarybos direktyvoje 2000/75/EB numatyto tam tikriems ligai imliems gyvūnams taikomo draudimo išimtį
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. lapkričio 20 d. Tarybos direktyvą 2000/75/EB, nustatančią mėlynojo liežuvio ligos kontrolės ir likvidavimo reikalavimus (1), ypač į jos 9 straipsnio 1 dalies c punktą, 11, 12 straipsnius ir 19 straipsnio trečią pastraipą,
kadangi:
(1)
Komisijos reglamente (EB) Nr. 1266/2007 (2) nustatytos su mėlynojo liežuvio liga susijusios gyvūnų judėjimo iš ribojimų taikymo zonų ir į jas kontrolės, stebėsenos, priežiūros ir ribojimų taisyklės.
(2)
Šio reglamento 8 straipsnio 1 dalyje numatyta, kad gyvūnus, jų spermą, kiaušialąstes ir embrionus pervežti iš ribojimų taikymo zonos ūkio ar spermos surinkimo arba saugojimo centro į kitą ūkį ar spermos surinkimo arba saugojimo centrą netaikant draudimo išvežti, numatyto Direktyvoje 2000/75/EB, turi būti leidžiama, jei laikomasi reikalavimo, kad gyvūnai, jų sperma, kiaušialąstės ir embrionai atitiktų tam tikras tame straipsnyje išdėstytas sąlygas.
(3)
Be to, kaip pereinamojo laikotarpio priemonė Reglamento (EB) Nr. 1266/2007 9a straipsnyje numatyta, kad iki 2009 m. gruodžio 31 d. paskirties valstybės narės gali reikalauti, kad gyvūnų, kuriems taikoma šio reglamento 8 straipsnio 1 dalyje numatyta išimtis, judėjimui būtų taikomos papildomos sąlygos, pagrįstos rizikos vertinimu, atsižvelgiant į entomologines ir epidemiologines gyvūnų įvežimo sąlygas.
(4)
Apskritai su mėlynojo liežuvio liga susijusi padėtis Bendrijoje 2009 m. labai pagerėjo. Tačiau šis virusas dar neišnaikintas kai kuriose Bendrijos dalyse.
(5)
Be to, Reglamentu (EB) Nr. 1266/2007 nustatytų priemonių veiksmingumą lemia keletas veiksnių. Tie veiksniai - ligos sukėlėjo pernešėjų rūšys, klimato sąlygos ir ligai imlių atrajotojų gyvulininkystės tipas.
(6)
Todėl reikėtų toliau taikyti Reglamento (EB) Nr. 1266/2007 9a straipsnyje nustatytą pereinamąją priemonę atsižvelgiant į tai, kad su minėta liga susijusi padėtis nėra stabili ir tebekinta. Todėl Reglamentą (EB) Nr. 1266/2007 reikėtų atitinkamai iš dalies pakeisti.
(7)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1266/2007 9a straipsnio 1 dalies įvadiniame sakinyje data „2009 m. gruodžio 31 d.“ pakeičiama data „2010 m. gruodžio 31 d.“.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 27 d.